b'\n_START_ARTICLE_\nNose\xc4\x8dnostna sladkorna bolezen\n_START_SECTION_\nDiagnoza\n_START_PARAGRAPH_\nPrvi korak pri testiranju nose\xc4\x8dnic je enak kot pri diagnostiki sladkorne bolezni tipov 1 ali 2: glukoza na te\xc5\xa1\xc4\x8de \xe2\x89\xa5 7,0 mmol/L ali kadarkoli \xc4\x8dez dan \xe2\x89\xa511,1 mmol/L in potrditev teh vrednosti, vendar ne istega dne. \xc4\x8ce se pri nose\xc4\x8dnicah z zvi\xc5\xa1anim tveganjem (npr. debelost, nose\xc4\x8dnostna sladkorna bolezen v preteklosti, glikozurija, sladkorna bolezen v sorodstvu) na ta na\xc4\x8din sladkorna bolezen ne doka\xc5\xbee, se priporo\xc4\x8da nadaljnje testiranje z enostopejskim ali dvostopenjskim oralnim glukoznim toleran\xc4\x8dnim testom.\n_START_SECTION_\nTveganja\n_START_PARAGRAPH_\nSpremenjena serumska koncentracija glukoze v \xc4\x8dasu zanositve in v prvem trimese\xc4\x8dju pove\xc4\x8da tveganje za nastanek prirojenih razvojnih nepravilnosti za 2\xe2\x80\x9310-krat. Med velikimi prirojenimi nepravilnostmi prevladujejo kavdalni regresijski sindrom, situs inversus (obrnjen polo\xc5\xbeaj organa ali organskega sistema), napake v zapiranju nevralne cevi, razcepi ustnic in neba, sr\xc4\x8dne in ledvi\xc4\x8dne nepravilnosti. Hkrati se razvija organomegalija, ki je povezana tudi z makrosomijo ploda. Vendar pa neurejena glikemija ne zve\xc4\x8duje tveganja za kromosomske napake pri plodu. Sladkorna bolezen med nose\xc4\x8dnostjo je povezana tudi z visoko perinatalno umrljivostjo in obolevnostjo. Tveganje je sorazmerno stopnji hiperglikemije oz. urejenosti bolezni v tem obdobju. Za plod so nevarne tako hiperglikemije kot hipoglikemije. Pri nose\xc4\x8dnicah, ki so imele v \xc4\x8dasu zanositve dele\xc5\xbe glikoziliranega hemoglobina A1 nad 12%, je prisotna zve\xc4\x8dana pojavnost splava. Pri nose\xc4\x8dnicah s sladkorno boleznijo so pogostej\xc5\xa1e oku\xc5\xbebe se\xc4\x8dil, prezgodnji porodi in preeklapsije.\n_START_SECTION_\nZdravljenje\n_START_PARAGRAPH_\nPotrebna je ustrezna dieta \xc5\xbeivili z nizkim glikemi\xc4\x8dnim indeksom ter primerno koli\xc4\x8dino beljakovin, ogljikovih hidratov in mikronutrientov. \xc4\x8ce telesna aktivnost ni kontraindicirana, se priporo\xc4\x8da vsakodnevno 30 minut zmerne aerobne telesne aktivnosti. Pri nose\xc4\x8dnicah s sladkorno boleznijo je priporo\xc4\x8dljiva samokontrola krvnega sladkorja pred glavnimi obroki in 90 minut po glavnih obrokih. Zdravljenje z zdravili se uvede, \xc4\x8de je koncentracija glukoze v krvi na te\xc5\xa1\xc4\x8de nad 5,3 mmol/l ali po obrokih nad 6,6 mmol/l. Inzulin je zdravilo izbora pri nose\xc4\x8dnostni sladkorni bolezni, kajti ne prehaja posteljice in hkrati omogo\xc4\x8da predvidljiv nadzor krvnih vrednosti glukoze. \xc4\x8ce zdravljenje z inzulinom ni mo\xc5\xbeno, se lahko uporabita metformin in glibenklamid.'